**Rámcová zmluva o poskytovaní služieb**

uzavretá podľa § 269 ods. 2 zákona č. 513/1991 Zb. Obchodného zákonníka v znení neskorších predpisov

(ďalej len „**zmluva**“)

**Článok I**

**Zmluvné strany**

**Objednávateľ: Slovenská záručná a rozvojová banka, a. s.**

Sídlo: Štefánikova 27 814 99 Bratislava

Zastúpená: Mgr. Bc. Peter Dávid, MBA, predseda predstavenstva

 Ing. Roland Štadler, podpredseda predstavenstva

IČO: 00682420

DIČ: 2020804478

IČ DPH: SK2020804478

 IBAN: SK03 3000 0000 0000 5643 2777

BIC: SLZBSKBA

Zápis v registri: Okresného súdu Bratislava I, Odd.: Sa, vl. č. 3010/B

(ďalej len „SZRB“ alebo „banka“)

a

**Poskytovateľ:**

Sídlo:

Zastúpený:

IČO:

DIČ:

IČ DPH:

IBAN:

BIC:

Zápis v registri:

(ďalej **len „poskytovateľ“**)

(spolu ďalej len „**zmluvné strany**“)

**Článok II**

**Úvodné ustanovenia**

1. Zmluvné strany vyhlasujú, že túto zmluvu uzatvárajú na základe výsledku verejného obstarávania, podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**Článok III**

**Predmet zmluvy**

1. Poskytovateľ sa zaväzuje poskytnúť SZRB počas doby trvania tejto zmluvy služby produkcie (výroby) sound-brandingu a audio-vizuálnych reklamných formátov ku brand awareness a employer branding kampaniam SZRB (ďalej aj ako „služby“) a SZRB sa zaväzuje zaplatiť poskytovateľovi cenu za tieto služby dohodnuté v tejto zmluve. Účelom tejto zmluvy je zabezpečiť vytvorenie reklamných formátov ku brand awareness a employer branding kampaniam SZRB a to cez online internetový komunikačný priestor (ďalej aj ako „online priestor“ alebo „online“), s cieľom dosiahnuť zvýšenie povedomia o banke ako finančnej inštitúcií a zamestnávateľovi, dosiahnuť podporu obchodných činností banky ako aj zintenzívnenie komunikácie banky s existujúcimi ako aj potencionálnymi klientami banky.
2. Zmluvné strany sa dohodli na bližšom popise služieb, ktoré má zabezpečiť poskytovateľ pre banku nasledovne:
	1. produkcia (výroba) digitálnych video spotov ako audiovizuálnych záznamov v zmysle autorského zákona (ďalej aj ako „**video spot**“) v online v časovej dĺžke 30 sekúnd a 10 sekúnd a ďalších jeho modifikácií (derivátov) podľa pokynov SZRB zadaných v zmysle konkrétnej objednávky a zabezpečenie ďalších úkonov súvisiacich s produkciou video spotov;
	2. produkcia (výroba) zvukových záznamov v zmysle autorského zákona (ďalej aj ako „audio spot“) v časovej dĺžke 30 sekúnd a ďalších jeho modifikácií (derivátov) podľa pokynov SZRB zadaných v zmysle konkrétnej objednávky a zabezpečenie ďalších úkonov súvisiacich s produkciou audio spotov;
	3. produkčné zabezpečenie (výroba) fotenia minimálne 2 kľúčových vizuálov príslušnej kampane SZRB a ďalších jeho modifikácií (derivátov) podľa pokynov SZRB zadaných v zmysle konkrétnej objednávky a zabezpečenie ďalších úkonov súvisiacich s fotením kľúčových vizuálov príslušnej kampane SZRB;
	4. produkčné zabezpečenie kastingu výkonných umelcov do video spotu a hlasového kastingu do audio spotu a vysporiadanie príslušných odmien výkonných umelcov(honoráre) a autorských práv na použitie audio spotu;
	5. zabezpečenie vybranej hudby do video spotu a audio spotu a vysporiadanie autorských práv na použitie týchto spotov;
	6. produkcia minimálne 2 employer brandingových video spotov podľa pokynov SZRB zadaných v zmysle konkrétnej objednávky;
	7. produkčné zabezpečenie (výroba) fotenia 2 kľúčových vizuálov pre employer branding kampaň SZRB a ďalších jeho modifikácií (derivátov) podľa pokynov SZRB zadaných v zmysle konkrétnej objednávky a zabezpečenie ďalších úkonov súvisiacich s fotením kľúčových vizuálov employer branding kampane SZRB;
	8. produkcia sound-branding v rozsahu sound logo, brand melody, brand voice (ďalej spolu aj ako „**soundbranding**“);
	9. produkcia brandového packshotu (posledného záberu video spotu zahrňujúc záverečný reklamný slogan príslušnej kampane SZRB) pre použitie vo video spotoch;
	10. konzultácie a grafické práce k produkcii v rozsahu 80 osobohodín (ďalej aj ako „oh“) .
3. Zmluvné strany sa dohodli, že:
	1. **produkcia video spotov pre brand awareness kampaň** **SZRB bude zahŕňať najmä**:

aa) **tvorbu video spotov** (max. 2-3 video spoty) v podobnom koncepte s miernymi zmenami a prispôsobenými činnosťami hlavnej postavy/charakteru spotu (kreatívneho konceptu a cieľovej skupiny),

ab) **predprodukciu** (príprava tvorby video spotov):

* treatment kreatívneho konceptu pre potreby video spotov,
* tvorba scenárov video spotov,
* kasting - výber hercov / hlavných postáv / charakterov,
* zabezpečenie lokácie nakrúcania video spotov,
* výber producenta hudby video spotov,
* príprava storyboardu a shootingboardu,
* PPM ( Pre Production Meeting ) prezentácia,

ac) **produkciu** (nakrúcanie: 1FD - 1 deň nakrúcania):

* cast, štáb, kamerová a svetelná technika, lokácie a scénografia, rekvizity, kostýmy,
* fotoprodukcia pre potreby kľúčových vizuálov brand awareness kampane SZRB,

 ad) **postprodukciu** (postprodukčné spracovanie video spotov):

* strih a color grading bez náročných vizuálnych efektov (max. 2 kolá pripomienkovania bankou)
* zvuková výroba - hudobná skladba s licenciou a jej úprava, nahrávanie Voice overu a audio spotov pre všetky výstupné formáty,
* dodanie final exportov podľa technickej špecifikácie pre použitie vo vybraných online médiách (30 sekund - 1920x1080 (Facebook, Youtube), 1080x1920 (Instagram stories), 10 sekund - 1080x1920 (Instagram stories),
* tvorba brandového packshotu pre potreby video spotov,
* postprodukcia fotografií pre kľúčové vizuály brand awareness kampane SZRB(max. 2-3), retuš, export do požadovaných formátov,
	1. **produkcia video spotov pre employer branding** kampaň SZRB, ktorá bude zahŕňať najmä:

ba) **tvorbu video spotov** na kľúč (max. 2-3 video spoty) v podobnom koncepte s miernymi zmenami a prispôsobenými činnosťami hlavnej postavy/charakteru spotu (podľa kreatívneho konceptu a cieľovej skupiny),

 bb) **predprodukciu** (prípravu tvorby video spotov):

 - treatment kreatívneho konceptu pre potreby video spotov,

 - tvorbu scenára príp. voiceoveru,

bc) **produkciu** (nakrúcanie: 1FD - 1 deň nakrúcania):

* štáb, kamerová a svetelná technika,

 bd) **postprodukciu** (postprodukčné spracovanie video spotov):

 - strih a color grading bez náročných vizuálnych efektov (max. 2 kolá pripomienkovania bankou),

 - zvukovú výrobu - hudobná skladba s licenciou a jej úprava príp. nahrávanie Voice overu,

 - dodanie finál exportov podľa technickej špecifikácie pre použitie vo vybraných online médiách (30 sekúnd - 1920x1080 (Facebook, Youtube), 1080x1920 (Instagram stories), 10 sekúnd - 1080x1920 (Instagram stories),

 - tvorba brandového packshotu pre potreby video spotov,

 - postprodukciu fotografií pre kľúčové vizuály employer branding kampane SZRB (max. 2-3), retuš, export do požadovaných formátov,

* 1. **soundbranding** bude zahŕňať najmä**:**
* tvorbu - sound loga (min. 2 verzie) v podobe audio spotu,
* tvorbu - melódie značky - brand melody (min. 2 verzie) v podobe audio spotu,
* výber hlasového charakteru - brand voice v podobe audio spotu.
1. Služby budú záväzne objednané prostredníctvom konkrétnych objednávok v zmysle tejto zmluvy.

**Článok IV**

**Realizácia služieb**

1. Pokiaľ si zmluvné strany v priebehu platnosti zmluvy neoznámia vzájomne inak, určujú pre účely komunikácie súvisiacej s plnením predmetu tejto zmluvy, ukladania pokynov zo strany SZRB, ako aj prevzatia a prijatia poskytnutých služieb nasledovné kontaktné osoby (ďalej len „kontaktné osoby“):
	1. za SZRB:
		* + Veronika Dudoňová
				- Telefón: +421 910 748 269
				- Email: veronika.dudonova@szrb.sk
			+ Erika Holešová
				- Telefón: +421 911 066 017
				- Email: erika.holesova@szrb.sk
			+ Roland Štadler,
				- Email: roland.stadler@szrb.sk
	2. za poskytovateľa: **............................**

• Telefón: ......................

• Email:..........................

1. Zmenu kontaktných osôb je možné vykonať písomným oznámením, podpísaným oprávneným zástupcom príslušnej zmluvnej strany určeným v článku V. odsek 5. tejto zmluvy, ktoré bude doručené druhej zmluvnej strane, pričom na zmenu kontaktných osôb sa nevyžaduje uzavretie dodatku k tejto zmluve.
2. Služby budú poskytované v termínoch dohodnutých medzi kontaktnými osobami a v súlade so vzájomnou komunikáciou kontaktných osôb a pokynov SZRB, ktoré je oprávnená udeliť kontaktná osoba za SZRB.
3. Poskytovateľ sa zaväzuje:
	1. plniť služby riadne a včas (bez právnych a faktických vád), a v súlade s podmienkami tejto zmluvy,
	2. písomne upozorniť SZRB na všetky riziká, ktoré by mohli ohroziť riadne a včasné plnenie služieb,
	3. na požiadanie SZRB poskytnúť všetky požadované informácie o stave a priebehu plnenia služieb,
	4. že dodané výsledky plnenia zo služieb budú v súlade s platnými všeobecne záväznými právnymi predpismi, inak zodpovedá banke za škodu,
	5. zabezpečiť dostatočné personálne a technické kapacity nevyhnutné na riadne plnenie všetkých vzájomne odsúhlasených objednávok v zmysle tejto zmluvy.
4. SZRB sa zaväzuje:
	1. poskytnúť poskytovateľovi pri plnení predmetu zmluvy nevyhnutnú súčinnosť, ak ju o to poskytovateľ požiada,
	2. zaplatiť poskytovateľovi po riadnom vykonaní a odsúhlasení plnenia služieb cenu za služby určenú podľa tejto zmluvy,
	3. poskytnúť poskytovateľovi všetky informácie a podklady nevyhnutné pre vykonávanie služieb a oboznamovať poskytovateľa so všetkými novými informáciami, ktoré by mohli mať zásadný vplyv na plnenie služieb.
5. Všetky výsledky plnení služieb zachytiteľné na nosiči informácií (médiu) musia byť odovzdané SZRB v elektronickej podobe a zároveň uloženie všetkých zdrojových súborov do príslušných repozitárov alebo na vopred definované úložisko SZRB. Ako potvrdenie odovzdania plnenia vrátane uloženia zdrojových súborov na príslušné úložisko môže slúžiť najmä písomný akceptačný protokol, v ktorom musí byť explicitne uvedené, že tieto plnenia a/alebo zdrojové súbory boli na príslušný repozitár alebo príslušné úložisko uložené.
6. Poskytovateľ, predloží SZRB na základe zadania od SZRB návrh reklamných formátov ku brand awareness a employer branding kampani SZRB formou ich prezentácie do termínu definovanom v konkrétnej objednávke a to elektronickou formou. Prezentácia reklamných formátov v zmysle predchádzajúcej vety zahŕňa návrh obsahu, rozsahu prác a rozpočet produkcie reklamného formátu príslušnej kampane SZRB. Po poskytnutí dohodnutých služieb podpíšu kontaktné osoby zmluvných strán akceptačný protokol, ak jeho podpísanie bude pri daných konkrétnych poskytovaných službách SZRB požadovať, v ktorom bude uvedený zoznam poskytnutých služieb a ostatných podkladov, ktoré poskytovateľ dodal a odovzdal na základe tejto zmluvy SZRB, dátum odovzdania, mená a priezviská kontaktných osôb a ich podpisy (ďalej len „**akceptačný protokol**“).
7. SZRB prípadne poskytovateľovi doručí pripomienky k návrhu  video spotu a/alebo audio spotu formou elektronickej komunikácie alebo schváli video spot a/alebo audio spot najneskôr do piatich (5) pracovných dní od prezentácie, pričom v prípade potreby môže SZRB tento čas predĺžiť podľa aktuálnych potrieb banky. Poskytovateľ takéto pripomienky zapracuje do príslušného návrhu video spotu a/alebo audio spotu (ďalej spolu aj ako „spot“).
8. Na základe prezentácie podľa odseku 7 tohto článku príde k schváleniu návrhu reklamných formátov bankou a poskytovateľ následne bez zbytočného odkladu predloží návrh produkčného plánu na výrobu konkrétneho spotu, ktorý bude definovať rozsah prác na zabezpečení vykonávania služieb za každý príslušný spot jednotlivo (ďalej aj ako „**produkčný plán**“). Produkčný plán zahŕňa najmä návrh obsahu spotu, rozsah prác potrebný na výrobu príslušného spotu a výrobný rozpočet spotu.
9. O produkčnom pláne na výrobu príslušného spotu budú zmluvné strany komunikovať priebežne a v dostatočnom časovom predstihu tak, aby bol schválený minimálne 7 dní pred zahájením produkcie príslušného spotu, pričom operatívne je možné aj priebežne po vzájomnej dohode realizovať úpravy príslušných návrhov spotu za účelom skvalitnenia výslednej produkcie spotu a dosiahnutie lepšieho výsledku, ak sa SZRB nerozhodne inak.
10. Schválenie produkčného plánu vykonajú zodpovedné osoby uvedené v Článku V odsek 5. tejto zmluvy, pričom bankou schválený produkčný plán sa môže považovať za záväznú objednávku služieb zo strany SZRB, ak sa banka nerozhodne inak. Po schválení produkčného plánu je poskytovateľ povinný začať vykonávať všetky činnosti potrebné k jeho naplneniu.
11. Celková forma produkcie a textácie, grafiky, obrázkov, jednotlivých plnení v zmysle kampaní SZRB realizovaných poskytovateľom v zmysle tejto zmluvy a/alebo jednotlivých objednávok, musí byť realizovaná v súlade s bankou dodaným Dizajn manuálom SZRB.
12. SZRB si vyhradzuje právo na rozhodnutie o konečnej podobe video spotov, audio spotov a soundbrandingu.
13. SZRB si vyhradzuje právo zverejňovať príspevky vrátane video spotov, audio spotov a soundbrandingu v online priestore a to najmä na svojich sociálnych sieťach, resp. sieťach, ktoré má vo svojej správe.

**Článok V**

**Práva a povinnosti zmluvných strán**

1. Poskytovateľ je povinný vykonať predmet tejto zmluvy riadne a včas (bez právnych a faktických vád), na profesionálnej úrovni, v súlade s platnými právnymi predpismi.
2. SZRB je povinná riadne a včas poskytnúť poskytovateľovi súčinnosť a všetky informácie nevyhnutne potrebné a užitočné pre dosiahnutie účelu tejto zmluvy.
3. Na základe vyžiadania a následného poskytnutia potrebných údajov zo strany poskytovateľa, SZRB vykoná úkony smerujúce k prepojeniu užívateľských účtov poskytovateľa a SZRB v online priestore, na základe ktorých budú môcť obidve zmluvné strany kontrolovať adresné smerovanie finančných prostriedkov.
4. Poskytovateľ je oprávnený plniť predmet tejto zmluvy aj prostredníctvom subdodávateľov. V prípade plnenia predmetu zmluvy prostredníctvom subdodávateľov zodpovedá poskytovateľ banke tak, ako keby plnil predmet zmluvy sám.
5. Zmluvné strany určili nasledovné osoby, ktoré sú oprávnené konať vo veciach plnenia predmetu zmluvy: za SZRB: Roland Štadler,

 za poskytovateľa: ..............................

1. Zmenu osôb uvedených v odseku 5 tohto článku je možné vykonať písomným oznámením, podpísaným minimálne jedným štatutárnym zástupcom príslušnej zmluvnej strany doručeným druhej zmluvnej strane, pričom na zmenu týchto osôb sa nevyžaduje uzavretie dodatku k tejto zmluve.

**Článok VI**

**Cena za služby**

1. Výška ceny za poskytnutie služieb je dohodnutá v súlade s § 3 ods. 1 zákona č. 18/1996 Z. z. o cenách v znení neskorších predpisov a vyhláškou MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.
2. Celková výška finančného plnenia, ktorú SZRB zaplatí poskytovateľovi za celé obdobie trvania tejto zmluvy, je **................. eur bez DPH** (slovom: **.................................. eur bez DPH**). Cenník jednotlivých služieb podľa tejto zmluvy tvorí prílohu č. 1 tejto zmluvy.
3. Zmluvné strany sa dohodli, že SZRB je oprávnená za účelom zachovania flexibility poskytovania služieb vystavovať v rámci elektronickej komunikácie objednávky (ďalej aj ako „objednávky“) a to podľa vlastného uváženia. Ku každej objednávke sa poskytovateľ záväzne vyjadrí elektronickou poštou či danú objednávku prijíma (akceptuje). Elektronickou akceptáciu objednávky poskytovateľom sa objednávka stáva pre zmluvné strany záväznou. Záväzné objednávky je možné dohodou zmluvných strán zmeniť. V súvislosti s každou objednávkou je poskytovateľ povinný banku pred vystavením príslušnej objednávky upozorniť, či v súvislosti s objednávanými službami treba požadovať zo strany banky od poskytovateľa v objednávke udelenie licencie na konkrétne autorské dielo/autorské diela a navrhnúť banke parametre tejto licencie v zmysle článku IX. odsek 8 tejto zmluvy.
4. Objednávky budú vystavované elektronicky po tom, čo sa zástupcovia zmluvných strán dohodnú neformálnou elektronickou komunikáciou na súhrnnom finálnom znení konkrétnych parametrov služieb dohodnutých v článku III tejto zmluvy. Zároveň bude v objednávke uvedená najmä príslušná špecifikácia služieb, výška ceny za služby a termín splnenia týchto služieb prípadne ďalšie skutočnosti o ktorých sa zmluvné strany dohodli.
5. Na účely tejto zmluvy sa zmluvné strany dohodli, že produkčný plán schválený bankou v zmysle článku IV. odsek 11 tejto zmluvy sa môže považovať za záväznú objednávku, ak sa banka nerozhodne inak.
6. V cene za poskytnutie služieb sú už zahrnuté všetky náklady, licencie, poplatky, alebo akékoľvek iné platby poskytovateľa vyplývajúce z príslušných právnych predpisov spojené s poskytovaním služieb a poskytovateľ nemá právo na akúkoľvek náhradu nákladov, odmien, licencií, poplatkov alebo platieb. Poskytovateľ má právo len na zaplatenie ceny podľa tohto článku zmluvy.
7. Poskytovateľovi vzniká nárok na zaplatenie len tých služieb, ktoré boli zo strany SZRB objednané, poskytovateľom skutočne vykonané a zo strany SZRB prijaté ako riadne a včasné splnenie služieb zo strany poskytovateľa z tejto zmluvy.
8. V prípade, že je poskytovateľ daňovníkom s obmedzenou daňovou povinnosťou v SR a na strane SZRB bude platba finančného plnenia za predmet dodania podliehať zrážkovej dani alebo obdobnej daňovej povinnosti, náklady platby zrážkovej dane alebo obdobnej daňovej povinnosti nesie poskytovateľ, čo znamená, že poskytovateľovi sa zníži finančné plnenie zo strany SZRB o zrážkovú daň alebo obdobnú daňovú povinnosť.

**Článok VII**

**Platobné podmienky**

1. Poskytovateľ je oprávnený vystaviť príslušnú faktúru na cenu za služby v zmysle objednávky po dodaní objednanej služby. Faktúry v zmysle tohto odseku tohto článku tejto zmluvy budú vystavené do 15 dní od dodania príslušnej služby.
2. Faktúra musí byť vyhotovená v súlade s ustanoveniami príslušných právnych predpisov a touto zmluvou. Za správne vyhotovenie faktúry zodpovedá v plnom rozsahu poskytovateľ. Poskytovateľ je oprávnený vystaviť príslušné faktúry na cenu za služby vykonané v zmysle príslušnej objednávky, a to do 15 dní po tom, čo boli tieto služby poskytovateľom poskytnuté.
3. Prílohou konkrétnej faktúry je kópia bankou schváleného akceptačného protokolu, iba ak má byť akceptačný protokol podpísaný zmluvnými stranami v zmysle článku IV. odsek 6 tejto zmluvy a/alebo ak jeho podpísanie pri daných konkrétnych poskytovaných službách požadovala banka v zmysle článku IV. odsek 7. tejto zmluvy. Za správne vyhotovenie faktúry zodpovedá v plnom rozsahu poskytovateľ. Prílohou faktúry bude aj kópia konkrétnej licenčnej zmluvy k príslušnému autorskému dielu v zmysle článku IX. odsek 4 tejto zmluvy, ak záväzná objednávka v zmysle ktorej sa faktúra uhrádza, požadovala s dodaním príslušnej služby zabezpečiť aj príslušnú licenciu k autorskému dielu v zmysle článku IX. odsek 3 tejto zmluvy, ak nebude zmluvnými stranami dohodnuté inak.
4. Splatnosť formálne a vecne správnej faktúry je 30 kalendárnych dní odo dňa jej doručenia do SZRB.
5. V prípade, že faktúra nebude vyhotovená v súlade s príslušnými všeobecne záväznými právnymi predpismi a touto zmluvou, je SZRB oprávnená vrátiť faktúru poskytovateľovi v lehote splatnosti na opravu, pričom prestane plynúť lehota splatnosti a nová lehota splatnosti začne plynúť dňom preukázaného doručenia opravenej faktúry do SZRB.
6. Zmluvné strany sa dohodli, že faktúra vystavená poskytovateľom podľa tohto článku môže byť doručená SZRB aj elektronicky prostredníctvom kontaktných osôb uvedených v článku IV. odsek 1 tejto zmluvy.
7. Poskytovateľ nie je oprávnený postúpiť akékoľvek práva a pohľadávky vyplývajúce z tejto zmluvy na tretie osoby bez predchádzajúceho písomného súhlasu SZRB. Právny úkon, ktorým budú práva a pohľadávky postúpené v rozpore s týmto odsekom, bude neplatný.

**Článok VIII**

**Doba trvania zmluvy a spôsob jej ukončenia**

1. Táto zmluva sa uzatvára na dobu určitú a to na 12 mesiacov od jej účinnosti, resp. do vyčerpania finančného objemu uvedeného v Článku VI. odseku 2 tejto zmluvy, podľa toho, ktorá skutočnosť nastane skôr.
2. Táto zmluva zaniká:
	1. uplynutím dohodnutej doby trvania;
	2. vyčerpaním maximálnej výšky peňažného plnenia podľa Článku VI. odseku 2 tejto zmluvy;
	3. dohodou zmluvných strán;
	4. výpoveďou;
	5. odstúpením.
3. Ktorákoľvek zmluvná strana je oprávnená kedykoľvek vypovedať zmluvu aj bez uvedenia dôvodu. Výpoveď musí byť písomná a doručená druhej zmluvnej strane, inak je neplatná. Výpovedná doba je jeden mesiac a začína plynúť od prvého dňa nasledujúceho po doručení písomnej výpovede na adresu sídla druhej zmluvnej strany.
4. V prípade porušenia ustanovení tejto zmluvy je druhá strana oprávnená odstúpiť od tejto zmluvy po písomnom upozornení a márnom uplynutím dodatočnej lehoty danej na odstránenie závadného stavu. Odstúpením od zmluvy nie sú dotknuté nároky na náhradu škody. Účinky odstúpenia od tejto zmluvy nastávajú momentom doručenia písomného oznámenia druhej zmluvnej strane.
5. SZRB je oprávnená od zmluvy odstúpiť, ak poskytovateľovi bol uložený jeden, alebo viacero trestov, uvedených v § 10 zák. č. 91/2016 Z.z. o trestnej zodpovednosti právnických osôb.

**Článok IX**

**Autorské právo, iné práva duševného vlastníctva autora, licenčná zmluva**

1. Zmluvné strany berú na vedomie, že jednotlivé plnenia z tejto zmluvy zo strany poskytovateľa, keď budú vytvorené a/alebo zabezpečené v zmysle tejto zmluvy a/alebo v zmysle konkrétnej objednávky, môžu autorskými dielami podľa zákona č. 185/2015 Z. z. autorský zákon v znení neskorších právnych predpisov (ďalej len „autorský zákon“) (ďalej aj ako „**autorské dielo**“). Akékoľvek autorské dielo bude bez akýchkoľvek právnych a faktických vád s prihliadnutím na druh autorského diela.
2. Poskytovateľ sa zaväzuje zabezpečiť po vytvorení a/alebo dodaní autorských diel (ako súčasti príslušných plnení zo služieb) aj príslušné súhlasy autorov a/alebo  výkonných umelcov týchto autorských diel na používanie týchto autorských diel bankou na účely dohodnuté v tejto zmluve a vysporiadať nároky autorov a/alebo výkonných umelcov v zmysle autorského zákona, ktoré poskytovateľ zhotoví alebo objedná a použije na účely plnenia služieb z tejto zmluvy a to najneskôr ku dňu udelenia licencie/sublicencie k príslušnému autorského dielu banke v zmysle tejto zmluvy v online priestore prostredníctvom vysielania autorského diela v neobmedzenom rozsahu tak, aby ich užívanie v súlade s konkrétnou licenciou udelenou poskytovateľom banke s prihliadnutím na príslušný druh autorského diela. Zmluvné strany sa dohodli pre vylúčenie pochybností, že pojem licencia, ktorý sa ďalej v texte tejto zmluvy používa v seba zahŕňa aj pojem sublicencia, ak z obsahu príslušného ustanovenia tejto zmluvy nie je výslovne dohodnuté niečo iné (ďalej spolu aj ako „licencie“ alebo v jednotnom čísle „**licencia**“).
3. Zmluvné strany sa dohodli, že niektoré parametre autorského diela a príslušnej licencie sú predbežne dohodnuté v tejto zmluve najmä v odseku 8 tohto článku tejto zmluvy a/alebo budú predbežne dohodnuté/modifikované v konkrétnej záväznej objednávke, ak nebude dohodnuté inak v konkrétnej licenčnej zmluve dojednanej podľa odseku 4 tohto článku tejto zmluvy.
4. Bližšie parametre konkrétnych licencií ku konkrétnym autorským dielam budú definitívne dohodnuté medzi SZRB ako nadobúdateľom licencie a poskytovateľom v osobitnom písomnom dokumente dojednanom s poskytovateľom vo forme osobitnej písomnej licenčnej zmluvy dojednanej v zmysle príslušných ustanovení autorského zákona) (ďalej aj ako „**konkrétne licenčné zmluvy**“).
5. Konkrétne licenčné zmluvy budú dojednané zmluvnými stranami bezodkladne po tom, čo konkrétne autorské diela budú riadne a včas vytvorené. Kópia každej príslušnej konkrétnej licenčnej zmluvy bude prílohou príslušnej konkrétnej faktúry poskytovateľa, v zmysle ktorej bude poskytovateľ banke účtovať príslušnú cenu za služby, ktoré riadne a včas dodal.
6. Náklady poskytovateľa na zabezpečenie príslušnej licencie v prospech banky budú zahrnuté už v cene za služby dojednané zmluvnými stranami v záväznej objednávke a preto licencia z každej konkrétne licenčné zmluvy bude vždy bezodplatná, ak sa zmluvné strany nedohodnú inak.
7. Zmluvné strany berú na vedomie, že jednotlivé plnenia z tejto zmluvy poskytnuté bankou v rámci súčinnosti poskytovateľovi v zmysle tejto zmluvy (ako napr. logo banky obsiahnuté v Dizajn manuály SZRB), môžu byť autorskými dielami v zmysle autorského zákona. SZRB je povinná zabezpečiť, aby všetky prípadné podklady a materiály, ktoré sú autorskými dielami a ktoré dodá poskytovateľovi na použitie pri plnení predmetu tejto zmluvy boli autorskoprávne vysporiadané a bolo možné ich nerušené použitie poskytovateľom na poskytnutie služieb podľa tejto zmluvy, najmä aby bolo poskytovateľovi umožnené ich nerušené spracovanie, vytvorenie spoločných autorských diel, spojených autorských diel, rozmnožovanie, preklady, adaptácie, použitie autorských diel alebo ich častí na vytvorenie nového autorského diela, verejné rozširovanie autorského diela alebo jeho rozmnoženín, vysielanie autorských diel akýmkoľvek spôsobom. Za všetky nároky tretích osôb za použitie autorských diel dodaných SZRB poskytovateľovi na plnenie predmetu tejto zmluvy zodpovedá SZRB.

8. Poskytovateľ vyhlasuje, že :

* 1. udelí SZRB licenciu na používanie príslušného autorského diela najmä na účel dohodnutý v článku III odsek 1 tejto zmluvy a/alebo v konkrétnej objednávke vrátane akéhokoľvek sprístupnenia autorského diela verejnosti v zmysle autorského zákona najmä v online priestore,  resp. akéhokoľvek ich vysielania a/alebo v printe a to vo vecne neobmedzenom rozsahu, vrátane vyhotovenia rozmnoženín autorského diela, a to v ich tlačenej a/alebo elektronickej podobe, verejné rozširovanie originálov autorských diel a/alebo jebo rozmnoženín, verejný prenos, spracovanie autorských diel, verejné vystavenie autorských diel, nakladanie s autorskými dielami ako s celkom a ich jednotlivými časťami, na prispôsobovanie autorských diel, modifikáciu autorských diel, začleňovanie autorských diel ako celku alebo ich jednotlivých častí do iných autorských diel,
	2. udelí SZRB licenciu na obdobie minimálne 1 roka platnú v rozsahu dohodnutom v konkrétnej licenčnej zmluve v súlade s konkrétnou objednávkou,
	3. udelí SZRB licenciu vždy písomne **ako výhradnú**, pričom sa zaväzuje, že nesmie udeliť licenciu na spôsob použitia autorských diel tretej osobe a sám je povinný sa zdržať použitia autorských diel spôsobom, na ktorý udelil SZRB výhradnú licenciu,
	4. udelí SZRB súhlas, že SZRB je oprávnená udeliť tretej osobe súhlas na použitie autorských diel, t. j. právo, aby banka mohla udeliť sublicenciu tretej osobe v rozsahu licencie udelenej banke poskytovateľom,
	5. udelí SZRB súhlas, že takto udelené sublicencie s písomným súhlasom SZRB môžu ďalej tretie subjekty, ktorým boli udelené ďalej prevádzať na ďalšie subjekty v rovnakom rozsahu,
	6. udelí SZRB súhlas, že SZRB je ďalej oprávnená postúpiť licenciu zmluvou na tretie osoby, pričom nevyžaduje, aby ho SZRB o postúpení licencie na tretie osoby a osobe postupníka informovala.

9. Poskytovateľ vyhlasuje, že poskytnutím služieb v zmysle predmetu zmluvy neporušuje a neporuší práva iných osôb a je oprávnený s prípadnými príslušnými právami nakladať, najmä ak sú autorskými dielami.

10. V prípade, ak by poskytovateľ nevedome opomenul svoje povinnosti z tejto zmluvy najmä v odseku 9 tohto článku tejto zmluvy, v dôsledku čoho by akákoľvek tretia osoba, vrátane zamestnancov poskytovateľa a/alebo subdodávateľov, mala akýkoľvek nárok voči SZRB z titulu porušenia jej autorských práv a/alebo práv priemyselného a/alebo iného duševného vlastníctva alebo akékoľvek iné nároky v akejkoľvek súvislosti s plnením poskytnutým poskytovateľom podľa tejto zmluvy, poskytovateľ sa zaväzuje bezodkladne obstarať na svoje vlastné náklady a výdavky od takejto tretej osoby súhlas na používanie jednotlivých plnení dodaných, poskytnutých, vykonaných a/alebo vytvorených poskytovateľom, subdodávateľom alebo tretími osobami pre SZRB, alebo upraviť jednotlivé plnenie(a) dodané, poskytnuté, vykonané a/alebo vytvorené poskytovateľom subdodávateľom alebo tretími osobami pre SZRB tak, aby už ďalej neporušovali autorské práva a/alebo práva priemyselného a/alebo iného duševného vlastníctva tretej osoby, alebo nahradiť jednotlivé plnenie(a) dodané, poskytnuté, vykonané a/alebo vytvorené poskytovateľom, subdodávateľom alebo tretími osobami pre SZRB rovnakými alebo aspoň takými plneniami, ktoré majú aspoň podstatne podobné kvalitatívne, operačné a technické parametre a funkčnosti, alebo, ak sa jedná o plnenie poskytnuté na základe licencie tretej osoby, taký nárok vyriešiť v súlade s tým, čo pre taký prípad stanovujú jej licenčné podmienky uvedené v tejto zmluve, a ak ich niet, tak v súlade s týmito podmienkami; a poskytnúť SZRB akúkoľvek a všetku účinnú pomoc a uhradiť akékoľvek a všetky náklady a výdavky, ktoré vznikli/vzniknú SZRB v súvislosti s uplatnením vyššie uvedeného nároku tretej osoby; a nahradiť SZRB akúkoľvek a všetku škodu, ktorá vznikne SZRB v dôsledku uplatnenia vyššie uvedeného nároku tretej osoby, a to v plnej výške a bez akéhokoľvek obmedzenia.

11. SZRB sa zaväzuje o každom nároku vznesenom osobou v zmysle odseku 10 tohto článku bez zbytočného odkladu informovať poskytovateľa. Banka a poskytovateľ sa dohodli,  že v súvislosti s takým nárokom budú zmluvné strany postupovať spoločne a koordinovane, ak sa SZRB nerozhodne inak s cieľom, aby sa predišlo vzniku a prípadne zvýšeniu škôd banky. SZRB a poskytovateľ sa dohodnú, či SZRB vystaví poskytovateľovi plnú moc a v akom rozsahu v záujme ochrany práv SZRB. Poskytovateľ sa týmto zaväzuje v súvislosti s prípadnými nárokmi tretích osôb najmä v súvislosti s autorskými právami v budúcnosti poskytovať SZRB bezodkladne súčinnosť v zmysle konkrétnych požiadaviek banky.

12. Zmluvné strany sa dohodli, že zánikom tejto zmluvy z akéhokoľvek dôvodu nie sú dotknuté práva SZRB k autorskému dielu alebo zhotovenej časti autorského diela podľa tohto článku tejto zmluvy a/alebo v zmysle príslušnej konkrétnej objednávky.

**Článok X
Sankcie**

1. V prípade porušenia povinností vyplývajúcich z tejto zmluvy zodpovedá poskytovateľ v plnom rozsahu za škodu z tohto dôvodu vzniknutú SZRB, resp. tretím osobám.
2. V prípade omeškania poskytovateľa s poskytnutím služieb je SZRB oprávnená uplatniť zmluvnú pokutu vo výške 0,1% zo sumy uvedenej v článku VI. odsek 2 tejto zmluvy za každý deň omeškania a poskytovateľ je povinný túto pokutu zaplatiť SZRB do 15 dní od dňa doručenia oznámenia o uplatnení zmluvnej pokuty (ďalej aj ako „zmluvná pokuta“). Zaplatením zmluvnej pokuty nie je dotknutý nárok SZRB na náhradu škody, ktorá vznikla SZRB porušením povinnosti poskytovateľa zabezpečenou zmluvnou pokutou.
3. V prípade omeškania SZRB s úhradou riadne vystavenej a doručenej faktúry si poskytovateľ môže uplatniť voči SZRB úrok z omeškania vo výške podľa Obchodného zákonníka.

**Článok XI**

**Osobitné protikorupčné ustanovenia**

1. Zmluvné strany sa nesmú dopustiť, nesmú schváliť, ani povoliť žiadne konanie v súvislosti s dojednávaním, uzatváraním alebo plnením tejto zmluvy, ktoré by spôsobilo, že by zmluvné strany alebo osoby ovládané zmluvnými stranami porušili akékoľvek platné protikorupčné všeobecne záväzné právne predpisy. Táto povinnosť sa vzťahuje najmä na neoprávnené plnenia, vrátane urýchľovacích platieb (facilitation payments) verejným činiteľom, zástupcom alebo zamestnancom orgánov verejnej správy alebo blízkym osobám verejných činiteľov, zástupcov alebo zamestnancov orgánov verejnej správy.
2. Každá zmluvná strana sa zaväzuje, že neponúkne, neposkytne, ani sa nezaviaže poskytnúť žiadnemu zamestnancovi, zástupcovi alebo tretej strane konajúcej v mene druhej zmluvnej strany, a rovnako neprijme, ani sa nezaviaže prijať od žiadneho zamestnanca, zástupcu alebo tretej strany konajúcej v mene druhej zmluvnej strany žiadny dar, ani inú výhodu, či už peňažnú alebo inú, v súvislosti s dojednávaním, uzatváraním alebo plnením tejto zmluvy.
3. Každá zmluvná strana sa zaväzuje bezodkladne informovať druhú zmluvnú stranu, pokiaľ si bude vedomá alebo bude mať konkrétne podozrenie na korupciu pri dojednávaní, uzatváraní alebo pri plnení tejto zmluvy.
4. V prípade, že akýkoľvek dar alebo výhoda v súvislosti s dojednávaním, uzatváraním alebo plnením tejto zmluvy je poskytnutý zmluvnej strane alebo zástupcovi zmluvnej strany v rozpore s týmto článkom zmluvy, môže zmluvná strana od tejto zmluvy odstúpiť.

**Článok XII**

**Osobitné ustanovenia k DPH**

1. Ak je poskytovateľ povinný platiť DPH podľa § 69 ods. 1 zákona č. 222/2004 Z. z. o dani z pridanej hodnoty v platnom znení, zaväzuje sa poskytovateľ oznámiť SZRB vopred ak je to možné, inak najneskôr do 2 pracovných dní od vzniku oznamovanej skutočnosti že:
	1. nezaplatí DPH alebo jej časť súvisiacu s úhradou podľa tejto zmluvy,
	2. sa stal/stane neschopným zaplatiť akúkoľvek inú DPH alebo jej časť v zmysle zákona č. 222/2004 Z.z. o dani z pridanej hodnoty v platnom znení ( ďalej aj ako „zákon o DPH“),
	3. protihodnota za plnenie uvedená na faktúre je bez ekonomického opodstatnenia neprimerane vysoká alebo neprimerane nízka a/alebo,
	4. zmenil bankový účet, na ktorý má byť zaplatená protihodnota za plnenie alebo jej časť podľa tejto zmluvy a ktorý je zverejnený v Zozname platiteľov DPH s číslami bankových účtov, ktoré používajú na podnikanie, vedenom na webovom sídle Finančného riaditeľstva SR a/alebo,
	5. je zverejnený v zozname platiteľov dane z pridanej hodnoty, u ktorých nastali dôvody na zrušenie registrácie pre DPH vedenom na webovom sídle Finančného riaditeľstva SR.
2. Skutočnosti uvedené podľa predchádzajúceho odseku je poskytovateľ povinný oznámiť SZRB zároveň pri:
	1. dodaní predmetu zmluvy alebo jej časti, a/alebo,
	2. aj pri doručení faktúry /daňového dokladu, na základe ktorého má byť zaplatená cena za služby.
3. V prípade, ak:
	1. Poskytovateľ nedodrží svoj záväzok podľa prvého odseku tohto článku tejto zmluvy a/alebo,
	2. nastane akákoľvek skutočnosť, na základe ktorej vznikne SZRB zákonné ručenie za poskytovateľa podľa zákona o DPH a /alebo,
	3. podľa zistenia SZRB má byť protihodnota za plnenie alebo jej časť zaplatená na iný bankový účet ako bankový účet poskytovateľa, ktorý je zverejnený v Zozname platiteľov DPH s číslami bankových účtov, ktoré používajú na podnikanie vedenom na webovom sídle Finančného riaditeľstva SR a/alebo
	4. podľa zistenia SZRB je poskytovateľ zverejnený v zozname platiteľov dane z pridanej hodnoty, u ktorých nastali dôvody na zrušenie registrácie pre DPH vedenom na webovom sídle Finančného riaditeľstva SR,

SZRB:

1. nie je povinná prevziať predmet zmluvy alebo jej časť podľa zmluvy, pričom sa zmluvné strany dohodli, že zo strany SZRB nedôjde k porušeniu zmluvy, nedostane sa do omeškania s plnením akejkoľvek povinnosti podľa tejto zmluvy a poskytovateľ nie je oprávnený uplatniť voči SZRB žiadne zmluvné alebo zákonné sankcie a/alebo zodpovednosť za škodu a /alebo,
2. je oprávnená od zmluvy odstúpiť s okamžitou účinnosťou a/alebo,
3. nie je povinná zaplatiť vyhotovenú a/alebo doručenú faktúru podľa tejto zmluvy, pričom sa zmluvné strany dohodli, že zo strany SZRB nedôjde k porušeniu zmluvy, nedostane sa do omeškania s plnením akejkoľvek povinnosti podľa tejto zmluvy a poskytovateľ nie je oprávnený uplatniť voči SZRB žiadne zmluvné alebo zákonné sankcie a/alebo zodpovednosť za škodu a/alebo,
4. je oprávnená žiadať od poskytovateľa zaplatenie zmluvnej pokuty vo výške zodpovedajúcej výške fakturovanej ceny za služby bez DPH a/alebo,
5. je oprávnená poukázať poskytovateľovi na účet iba dohodnutú cenu zmluvného plnenia bez DPH. V tomto prípade SZRB sumu zodpovedajúcu výške DPH z ceny zmluvného plnenia uvedenú na faktúre poukáže
	* 1. v zákonom stanovenej lehote splatnosti dane alebo
		2. po lehote splatnosti dane, avšak pred tým ako je vydané rozhodnutie podľa § 69b zákona o DPH priamo na osobný daňový účet poskytovateľa vedený v Štátnej pokladnici zistený prostredníctvom portálu vedenom daňovou sekciou Finančného riaditeľstva SR.

 SZRB platbu DPH na osobný daňový účet poskytovateľa označí náležitým spôsobom podľa všeobecne záväzného predpisu, oznámi správcovi dane číslo faktúry, z ktorej DPH uhrádza a identifikačné číslo poskytovateľa. Pre vylúčenie pochybností úhradou dohodnutej ceny zmluvného plnenia bez DPH na účet poskytovateľa a sumy zodpovedajúcej výške DPH na osobný daňový účet poskytovateľa sa rozumie povinnosť SZRB zaplatiť poskytovateľovi fakturovanú cenu za splnenú.

1. SZRB je oprávnená na postup podľa predchádzajúceho odseku 3 tohto článku tejto zmluvy aj vtedy, ak bol dôvod jeho uplatnenia dodatočne odstránený.
2. Uplatnené zmluvné sankcie nemajú vplyv na povinnosť poskytovateľa vrátiť SZRB to, čo SZRB plnil ako ručiteľ za poskytovateľa podľa zákona o DPH.
3. Poskytovateľ sa zaväzuje zaplatiť SZRB v plnom rozsahu sumu, ktorú zaplatí SZRB ako ručiteľ na základe rozhodnutia daňového úradu podľa zákona o DPH (ďalej aj ako „nezaplatená daň“), v lehote 8 (ôsmich) dní od doručenia výzvy SZRB.
4. V prípade, ak je poskytovateľ v omeškaní s vrátením nezaplatenej dane alebo jej časti SZRB, zaväzuje sa zaplatiť SZRB na základe jeho výzvy úrok z omeškania vo výške podľa platných právnych predpisov.

**Článok XII**

**Dôverné informácie a mlčanlivosť**

1. Poskytovateľ sa zaväzuje, že akékoľvek informácie, ktoré mu boli zverené na základe plnenia tejto zmluvy, nesprístupní tretím osobám bez písomného súhlasu banky a tieto informácie nepoužije pre iné účely, ako na plnenie povinností podľa tejto zmluvy a pre účely, ktoré táto zmluva predpokladá, a to ani po skončení účinnosti tejto zmluvy.
2. Poskytovateľ sa zaväzuje prísne dôverne zaobchádzať so všetkými odbornými a obchodnými podkladmi a informáciami, o ktorých sa dozvedel, alebo ktoré získal pri plnení predmetu tejto zmluvy, a to v písomnej, ústnej, elektronickej alebo akejkoľvek inej forme a zaväzuje sa o nich zachovávať mlčanlivosť, neposkytnúť tieto podklady a informácie tretej osobe a nevyužiť ich na iný účel, ako pre plnenie povinností podľa tejto zmluvy, a to ani po skončení účinnosti tejto zmluvy. Banka považuje tieto podklady a informácie za dôverné pričom prejavuje vôľu ich utajovať v zmysle príslušných ustanovení Obchodného zákonníka v platnom znení (§ 17 -20 a § 271 Obchodného zákonníka). Poskytovateľ vyhlasuje, že si je vedomý právnych dôsledkov vyplývajúcich z nedodržania povinnosti mlčanlivosti.
3. Zmluvné strany sa dohodli, že dôverné informácie neposkytnú tretím osobám a prijmú také opatrenia, ktoré znemožnia ich prístupnosť tretím osobám. Ustanovenia predchádzajúcej vety sa nevzťahuje na poskytnutie dôverných informácií:
	1. ak má banka zákonom stanovenú povinnosť takú informáciu sprístupniť alebo zverejniť;
	2. pre účely akéhokoľvek súdneho, rozhodcovského, správneho alebo iného konania, ktorého je príslušná zmluvná strana tejto zmluvy účastníkom;
	3. odborným poradcom zmluvnej strany (vrátane právnych, účtovných, daňových a iných poradcov), ktorí sú buď viazaní všeobecnou profesionálnou povinnosťou mlčanlivosti alebo ak sa voči príslušnej zmluvnej strane zaviazali povinnosťou mlčanlivosti;
	4. ovládajúcej osobe banky prípadne osobe ovládanej bankou,
	5. sa také informácie stanú verejne prístupné, ak majú zmluvné strany zákonom stanovenú povinnosť takú informáciu sprístupniť alebo zverejniť; a/alebo
	6. sa také informácie stanú verejne známymi či dostupnými inak, ako porušením povinností vyplývajúcich z tejto zmluvy.
4. Poskytovateľ sa zaväzuje neobnoviteľným spôsobom zlikvidovať všetky prípadné elektronické, papierové dokumenty, alebo záznamy na iných nosičoch obsahujúce informácie získané počas účinnosti a na základe tejto zmluvy a to do 5 dní od ukončenia účinnosti tejto zmluvy, ak banka nerozhodne inak alebo ak nemá povinnosť v zmysle tejto zmluvy odovzdať ich banke na základe akceptačných protokolov .
5. Poskytovateľ sa zaväzuje:
	1. zabezpečiť riadne a včasné dodanie služieb (bez akýchkoľvek právnych a faktických vád),
	2. niesť v plnom rozsahu zodpovednosť za kvalitu poskytnutých služieb za účelom plnenia záväzkov podľa tejto zmluvy,
	3. postupovať pri výkone všetkých služieb dohodnutých v zmluve pre banku s odbornou starostlivosťou a v súlade so záujmami banky a podľa pokynov banky, konať tak, aby nedošlo k poškodeniu alebo ohrozeniu dobrého mena a povesti banky a porušeniu povinnosti mlčanlivosti najmä vo vzťahu k osobným údajom a/alebo údajom, ktoré sú predmetom bankového tajomstva.
6. Za dôverné informácie podľa tejto zmluvy zmluvné strany považujú všetky informácie poskytnuté bankou, a to vedome alebo nevedome, v elektronickej, písomnej aj v ústnej forme, najmä informácie, ktoré sú predmetom bankového tajomstva a/alebo sú osobnými údajmi v zmysle zákona č. 18/2018 Z. z. o ohrane osobných údajov, ktoré sa zmluvné strany dozvedeli v súvislosti s touto zmluvou (ďalej len „dôverné informácie“) okrem tých dôverných informácií, ktoré je banka povinná zverejňovať ako povinná osoba v zmysle článku XVI. odsek 4 tejto zmluvy a/alebo v zmysle všeobecne záväzných právnych predpisov.
7. Záväzok mlčanlivosti zmluvných strán o získaných dôverných informáciách ukončením tejto zmluvy nezaniká.
8. Poskytovateľ :
	1. potvrdzuje, že bol bankou poučený
		1. o ochrane údajov charakteru bankového tajomstva v zmysle zákona č. 483/2001 Z. z. o bankách a o zmene a doplnení niektorých zákonov v znení neskorších predpisov a
		2. ako prevádzkovateľom informačných systémov o ochrane osobných údajov v zmysle zákona č. 18/2018 Z. z. o ochrane osobných údajov a o zmene a doplnení niektorých zákonov,
		3. ako aj o právach a povinnostiach, či sankciách ustanovených vyššie uvedenými zákonmi.
	2. zaväzuje sa, že prípadné údaje charakteru bankového tajomstva a osobné údaje, ku ktorým by mohli mať prístup v rámci plnenia predmetu zmluvy zamestnanci poskytovateľa, či zástupcovia poskytovateľa (ďalej spolu aj ako „zamestnanci poskytovateľa“) nezneužije pre svoje potreby a bez súhlasu banky ich nezverejní a nikomu neposkytne, ani nesprístupní, bude ich chrániť pred odcudzením, stratou, poškodením, neoprávneným prístupom a zmenou,
	3. je si vedomý, že povinnosť mlčanlivosti fyzických osôb – zamestnancov poskytovateľa o dôverných informáciách a to najmä o bankovom tajomstve a o osobných údajoch, ku ktorým by mohli mať prístup v rámci plnenia predmetu zmluvy trvá aj po ukončení zmluvného vzťahu z tejto zmluvy,
	4. je povinný poučiť o povinnostiach, s ktorými bola oboznámený, najmä však o povinnosti mlčanlivosti všetkých zamestnancov poskytovateľa, prípadne aj ďalšie osoby, ktoré sa podieľajú na realizácii činností v zmysle tejto zmluvy,
	5. berie na vedomie, že za porušenie povinnosti mlčanlivosti fyzických osôb si banka môže nárokovať úhradu vzniknutej škody.
9. V prípade osobných údajov Úrad na ochranu osobných údajov Slovenskej republiky môže danej osobe uložiť pokutu podľa zákona č. 18/2018 Z. z. o ochrane osobných údajov a o zmene a doplnení niektorých zákonov v platnom znení .
10. Týmto nie je vylúčená prípadná trestnoprávna zodpovednosť, ak konanie bude napĺňať skutkovú podstatu trestné činu podľa ustanovení Trestného zákona.

**Článok XIV**

**Záverečné ustanovenia**

1. Akékoľvek zmeny tejto zmluvy môžu byť vykonané len vo forme písomného dodatku podpísaného oprávnenými zástupcami obidvoch zmluvných strán ak nie je dohodnuté inak, uzatvoreného v súlade so zákonom o verejnom obstarávaní.
2. Zmluvné vzťahy výslovne neupravené touto zmluvou sa riadia príslušnými ustanoveniami Obchodného zákonníka a súvisiacimi všeobecne záväznými právnymi predpismi platnými v Slovenskej republike.
3. V prípade, že akékoľvek ustanovenie zmluvy sa stane neplatným, neúčinným a/alebo nevykonateľným, nie je tým dotknutá platnosť, účinnosť a/alebo vykonateľnosť jej ostatných ustanovení, pokiaľ to nevylučuje v zmysle príslušných právnych predpisov samotná povaha takého ustanovenia. Zmluvné strany sa zaväzujú bez zbytočného odkladu po tom, ako zistia, že niektoré z ustanovení tejto zmluvy je neplatné, neúčinné a/alebo nevykonateľné, nahradiť dotknuté ustanovenie ustanovením novým, ktorého obsah bude v čo najväčšej miere zodpovedať ich vôli v čase uzatvorenia tejto zmluvy.
4. Táto zmluva nadobúda platnosť dňom jej podpísania oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky. Zmluvné strany sa ďalej dohodli, že zverejnenie zmluvy zabezpečí SZRB bezodkladne, najneskôr do 5 pracovných dní od jej podpísania oboma zmluvnými stranami. Poskytovateľ súhlasí so zverejnením zmluvy v celom jej znení vrátane jej prípadných príloh v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších právnych predpisov (ďalej aj ako „zákon“), pričom vyhlasuje, že zmluva neobsahuje informácie, ktoré by nebolo možné zverejniť resp. sprístupniť v zmysle zákona a to najmä obchodné tajomstvo, bankové tajomstvo, daňové tajomstvo a pod. a v prípade, že také informácie obsahuje dáva SZRB súhlas tieto informácie v zmysle zákona zverejniť resp. sprístupniť. V prípade, ak zmluvné strany nezverejnia túto zmluvu v zmysle zákona a v zmysle § 47a Občianskeho zákonníka v lehote troch mesiacov odo dňa uzatvorenia tejto zmluvy platí, že k uzatvoreniu tejto zmluvy nedošlo a zmluvné strany nie sú touto zmluvou viazané.
5. Zmluva je vyhotovená v troch rovnopisoch, pričom SZRB obdrží dve vyhotovenia a poskytovateľ jedno vyhotovenie.

V Bratislave, dňa XX. 09. 2022 V Bratislave, dňa XX. 09. 2022

Za SZRB: Za poskytovateľa:

............................................ ………………….........………

Mgr. Bc. Peter Dávid, MBA *meno konajúcej osoby*

predseda predstavenstva *štatutárna funkcia*

Slovenská záručná a rozvojová banka, a. s. *názov spoločnosti*

...........................................

Ing. Roland Štadler

podpredseda predstavenstva

Slovenská záručná a rozvojová banka, a. s.

Príloha č. 1

Cenník

|  |  |  |  |
| --- | --- | --- | --- |
|  | **Jednotková cena bez DPH** | **DPH** | **Cena s DPH**  |
| Cena za výrobu Video spotu 30´´ |  |  |  |
| Cena za výrobu Video spotu 10´´ |  |  |  |
| Cena za výrobu Audio spotu 30´´ |  |  |  |
| Cena za fotenie kľúčových vizuálov kampane |  |  |  |
| Cena za realizáciu kastingu a vysporiadanie práv na použitie |  |  |  |
| Cena za výrobu videa „employer branding“ |  |  |  |
| Cena za fotenie kľúčových vizuálov „employer branding“ kampane |  |  |  |
| Cena za výrobu „sound brandingu“ |  |  |  |
| Konzultácie a grafické práce k produkcii (1 osobohodina)  |  |  |  |
| **Celková zmluvná cena za predmet zákazky SPOLU (EUR)** |  |  |  |